**माझे गुरुजी**

काय काय आणि किती किती सांगू त्यांच्याविषयी !!!

ते माझे सर्वस्व होते. मला त्यांनी नवजीवन दिलंय आणि जीवन जगण्याची पद्धतही दिली .

खरंचच माझ्या गुरुजींच्या हातात संजीवनी होती. माझ्यासारख्या असंख्य लोकांना त्यांनी ती दिली आहे.

सप्त चिरंजीवांविषयी आपणा सर्वांना माहिती आहेच. तसेच माझे गुरुजीही त्यात असते तर माझ्यासारख्या लाखो लोकांचे कल्याण आजही होतच राहिलं असते.

आपण सगळे असंच समजूयात की ते आपल्या मध्येच आहेत आणि त्यांनी दिलेल्या ह्या अजरामर योगविद्येचे आपण आचरण करूयात आणि प्रसारही करूयात.

त्यांच्याविषयी, त्यांच्या अद्वितीय कामगिरीविषयी आपण सर्वांनी वाचलं असेल, अनुभवलंही असेल. मीही गेली जवळजवळ ३० वर्षे त्यांचे अनेक आविष्कार पहिले, अनुभवले !

कधी त्यांचा शांत अवतार, कधी रुद्रावतार, तर प्रँक्टीस करतांनाची अंतर्मुखता पण पहिली ! तसेच उत्सवमूर्ती म्हणून पण पाहिले आहेत. त्यांचा स्वतःवरचा विश्वास, त्यांची दैवी विद्या, शक्ती आणि अफाट कष्ट करण्याची तयारी ! योगविद्या मिळवण्यासाठी त्यांनी खडतर तप केलं. ते तपस्वी होते. असे तपस्वी आपण फक्त पुराणातच वाचत होतो. पण प्रत्यक्षात त्यांच्या सहवासाचा लाभ आपल्याला मिळाला हे आपले भाग्यचं नाही का?

अनेक युगं होऊन गेली. राजा हरिश्चंद्राचं , श्रीरामाचं, श्रीकृष्णाचं . तसेच हे ‘**सुंदरराज अय्यंगार गुरुजींचं एक युग**’ होते, असे मला वाटते. ह्या युगात मी त्यांच्या बरोबर त्यांची शिष्या म्हणून त्यांच्या छत्रछायेखाली होते, त्यांचा परीसस्पर्श मला लाभलाय, त्यांची आसनं पाहण्याचे सौख्य डोळ्यांना मिळालायं, ह्याची धन्यता वाटते.

एकदा ते प्रँक्टीस करत असतांना मी त्यांची विपरीतचक्रासनाची पन्नास आवर्तने पहिली आहेत. त्यात इतकी ग्रेस, लयबद्धता होती, स्मूथ मूवमेंटस होत्या, पावलांचा आवाजही येत नव्हता. आता वाटते की त्याचे शूटिंग तरी करायला हवे होते. योगकलेचा तो एक सुंदर आविष्कार होता.

गुरुजींमध्ये एक अदभूत दैवीशक्ती, कृपाशक्ती व स्पर्श होता. नुसत्या स्पर्शाने ते शरीरातील दुखणी ओळखायचे अन् त्यानुसार आसनं घेऊन, ती ही अत्यंत स्टीफ आणि दुखण्याने क्षीण झालेल्या शरीराकडून अनेक क्लृप्त्या लावून करवून घ्यायचे.

माझ्या माहितीप्रमाणे त्यांनी कधीही मेडीकल रिपोर्टस मागितले नाहीत, चेकअप करून या म्हटलं नाही, की डॉक्टर काय म्हणतात, हेही विचारलं नाही.

मी लाजेने लपविलेले त्रास त्यांनीच मला सांगितले. अनेक वर्षं तुझ्या अंगात ताप मुरतोय हेही त्यांनीच सांगितले. मला स्पाँडीलायटीस, स्लीपडिस्क होती. गुरुजी म्हणाले, आणखी दुसऱ्या काही त्रासांवर शीर्षासन हा नामी उपाय आहे, तुला ते करावंच लागेल. मी तुझे असं शीर्षासन करून घेईन की तुला कळणार ही नाही की तू डोक्यावर उभी आहेस. अन् त्यांनी माझ्याकडून शीर्षासन करवून घेतलं !!! मला मानेवरच काय, पूर्ण शरीरात कुठे ताण जाणवला नाही की दुखलेही नाही. मला फक्त माझ्या टाळूची जाणीव होती. हा माझा एक अविस्मरणीय अनुभव आहे. एवढ्या दुखण्यामध्ये पण मी शीर्षासन करू शकते, हा आनंद त्यांनी मला दिला. हो पण इकडून उचल, तिकडून उचल ह्या त्यांच्या सूचना कळायला मात्र हव्यात बरं का !!

आयुर्वेदात नाडी परीक्षा करून रोगाचं अचूक निदान करतात. आपले गुरुजी आपल्या दुःखाचं निदान आणि दुखण्याचेही निदान आपली नाडी न बघता करत होते.

त्यांना पाहून नरसिंह अवताराची आठवण होते. वरकरणी उग्र , अंतःकरणाने सौम्य !

मनाचा निर्मळपणा, स्फटिकासारखं स्वच्छ चारित्र्य हे अत्यंत मौल्यवान गुण त्यांच्यात होते. अश्या उत्तुंग व्यक्तिमत्त्वाच्या सावलीत मी इतकी वर्ष सुरक्षित होते, हे मी माझे परमभाग्य समजते.